示能仁長老祖秀
作者：胡寅
朝代：宋

paragraphs: 此世未可出，太虛無古今。
一塵絕點染，萬象羅蕭森。
白雲從何來，舒卷亦無心。
流風散遠影，花雨釋重陰。
俄然際碧海，倏爾歸遥岑。
方來詎可執，已去誰能尋。
何人知此意，魚鳥徒高深。
道人乃如許，灑落湘之南。
冥鴻豈避弋，倦鶴亦投林。
昔年淮泗間，清譽喧佩簪。
石塔縫無際，鹽官鼓無音。
衡山亦何有，神廩供爨鬵。
十年一紙衲，綵線穿金針。
上方萬壑外，微笑開我襟。
幽懷久自契，俗慮何由侵。
攀蘿共明月，流水寫瑶琴。